เปิดโผ 10 หุ้น PE ต่ำ PBV ต่ำ
“ข่าวหุ้นธุรกิจ” ทำการคัดเลือกหุ้นจากตลาดหลักทรัพย์แห่งประเทศไทย (ตลท) โดยมีหลักเกณฑ์ในการคัดเลือกข้อมูล ณ วันที่ 11 กุมภาพันธ์ 2559 อิงจากหุ้นที่มีค่า P/E ต่ำกว่า 10 เท่า และค่า P/BV ไม่สูงมากนัก อยู่ระหว่าง 0.80-1.96 เท่า ประกอบกับยังมีอัตราส่วนเงินปันผลตอบแทนที่ดี พร้อมมีข้อมูลว่าบริษัทยังมีอัพไซส์เหลือให้นักลงทุนเข้าไปลงทุนอีกด้วย
14 ก.พ. 2559

“ข่าวหุ้นธุรกิจ” ทำการคัดเลือกหุ้นจากตลาดหลักทรัพย์แห่งประเทศไทย (ตลท) โดยมีหลักเกณฑ์ในการคัดเลือกข้อมูล ณ วันที่ 11 กุมภาพันธ์ 2559 อิงจากหุ้นที่มีค่า P/E ต่ำกว่า 10 เท่า และค่า P/BV ไม่สูงมากนัก อยู่ระหว่าง 0.80-1.96 เท่า ประกอบกับยังมีอัตราส่วนเงินปันผลตอบแทนที่ดี พร้อมมีข้อมูลว่าบริษัทยังมีอัพไซส์เหลือให้นักลงทุนเข้าไปลงทุนอีกด้วย
ผลการคัดเลือก พบว่า มี 10 หุ้นที่น่าสนใจ อาทิ SPALI, STPI, AP, SC, TCAP, TISCO, SYNTEC, KTB, SCP และ PS ตามลำดับ
 
สำหรับรายละเอียดของแต่ละหุ้น มีดังนี้ บริษัท ศุภาลัย จำกัด (มหาชน) หรือ SPALI มีค่า P/E อยู่ที่ระดับ 6.80 เท่า และค่า P/BV อยู่ที่ระดับ 1.67 เท่า ประกอบกับอัตราส่วนเงินปันผลตอบแทน 5.59% นอกจากนี้ นักวิเคราะห์บล. ฟิลลิป ยังเล็งเห็นว่าบริษัทจะมีปัจจัยบวกเข้ามามากขึ้น โดยเฉพาะแนวราบน่าจะดีต่อเนื่อง ซึ่งยังเป็นเป็นแรงผลักดันให้รายได้ปีนี้เติบโตต่อ คงแนะนำ “ซื้อ” ราคาพื้นฐาน 24.80 บาท
บริษัท เอสทีพี แอนด์ ไอ จำกัด (มหาชน) หรือ STPI มีค่า P/E อยู่ที่ระดับ 6.86 เท่า และค่า P/BV อยู่ที่ระดับ 1.96 เท่า ประกอบกับอัตราส่วนเงินปันผลตอบแทน 4.13% นอกจากนี้ นักวิเคราะห์ บล.โนมูระ พัฒนสิน ยังคงมุมมองที่คาดธุรกิจของ STPI ยังเติบโตในระยะยาว จากศักยภาพที่ส่งให้มีโอกาสได้รับงานเพิ่มต่อเนื่องในอนาคต ซึ่งปัจจุบันบริษัทมีโครงการที่มีโอกาสได้รับสูงอยู่ระหว่างประมูลกว่า 5 – 8 หมื่นล้านบาท คงแนะนำ “ซื้อ” ราคาเป้าหมาย 23.50 บาท
บริษัท เอพี (ไทยแลนด์) จำกัด (มหาชน) หรือ AP มีค่า P/E อยู่ที่ระดับ 7.02 เท่า และค่า P/BV อยู่ที่ระดับ 1.06 เท่า ประกอบกับอัตราส่วนเงินปันผลตอบแทน 4.88% นอกจากนี้ นักวิเคราะห์ บล. ทิสโก้ มองว่าในปีนี้ บริษัทจะได้รับปัจจัยหนุนจากโครงการประเภท high-rise กว่า 53% และจากโครงการประเภท low-rise อีก 47% โดยทั้งสองส่วนจะมีการเติบโตใกล้เคียงกันที่ 10-12% คงแนะนำ “ซื้อ” ราคาเป้าหมาย 7.70 บาท
บริษัท เอสซี แอสเสท คอร์ปอเรชั่น จำกัด (มหาชน)หรือ SC มีค่า P/E อยู่ที่ระดับ 7.69 เท่า และค่า P/BV อยู่ที่ระดับ 1.04 เท่า ประกอบกับอัตราส่วนเงินปันผลตอบแทน 2.29% นอกจากนี้ นักวิเคราะห์ บล. ดีบีเอส วิคเคอร์ส มองว่า บริษัทยังคงได้รับประโยชน์จากมาตรการลดค่าธรรมเนียมการโอนและจดจำนองช่วยเร่งการขายและการโอนได้เป็นอย่างดี รวมไปถึงประเด็นการทำสถิติรายได้และกำไรสูงสุดใหม่ได้อย่างต่อเนื่อง สถานการณ์เป็นผู้นำบ้านระดับราคาสูง ยังผลให้ลูกค้าจ่ายเป็นเงินสดจำนวนมาก อัตราการปฏิเสธสินเชื่อต่ำกว่าอุตสาหกรรม และปันผลได้สูง คงแนะนำ “ซื้อ” ราคาพื้นฐานใหม่ 3.39 บาท
บริษัท ทุนธนชาต จำกัด (มหาชน) หรือ TCAP มีค่า P/E อยู่ที่ระดับ 7.77 เท่า และค่า P/BV อยู่ที่ระดับ 0.82 เท่า ประกอบกับอัตราส่วนเงินปันผลตอบแทน 4.57% นอกจากนี้นักวิเคราะห์ บล. เอเซีย พลัส มองว่าสถานการณ์ของคุณภาพสินทรัพย์โดยรวมของบริษัทได้ผ่านพ้นจุดต่ำสุดไปแล้ว เนื่องจากเห็นสัญญาณบวกในหลายประเด็นด้วยกัน คงแนะนำ “ซื้อ” ราคาเป้าหมาย 46.50 บาท
บริษัท ทิสโก้ไฟแนนเชียลกรุ๊ป จำกัด (มหาชน) หรือ TISCO มีค่า P/E อยู่ที่ระดับ 8.07 เท่า และค่า P/BV อยู่ที่ระดับ 1.27 เท่า ประกอบกับอัตราส่วนเงินปันผลตอบแทน 4.68% นอกจากนี้ นักวิเคราะห์ บล. อาร์เอชบี มองว่าแนวโน้มกำไรฟื้นตัวแข็งแกร่งในปี 2559 จากการตั้งสำรองค่าใช้จ่ายหนี้เสียที่ลดลงจากคุณภาพสินทรัพย์ที่แข็งแกร่ง ส่วนต่างดอกเบี้ยที่เพิ่มขึ้นจากมาตรการควบคุมดอกเบี้ยจ่าย และความต้องการสินเชื่อรถแลกเงินที่ให้ผลตอบแทนสูงดีขึ้น คงแนะนำ “ซื้อ” ราคาเป้าหมาย 49.00 บาท
บริษัท ซินเท็ค คอนสตรัคชั่น จำกัด (มหาชน) หรือ SYNTEC มีค่า P/E อยู่ที่ระดับ 8.25 เท่า และค่า P/BV อยู่ที่ระดับ 1.48 เท่า ประกอบกับอัตราส่วนเงินปันผลตอบแทน 2.38% นอกจากนี้ นักวิเคราะห์ บล. เออีซี มองว่า ในปี 59 ยังมี Backlog ในมือ 1.2 หมื่นล้านบาท และมีงานระหว่างประมูล-กำลังเข้าประมูลอีกจำนวนมาก ขณะที่แนวโน้มระยะยาวยังสดใสตามการก่อสร้างที่เติบโตตามรถไฟฟ้า คงแนะนำ “ซื้อ” พื้นฐานใหม่ที่ 3.82 บาท
ธนาคารกรุงไทย จำกัด (มหาชน) หรือ KTB มีค่า P/E อยู่ที่ระดับ 8.32 เท่า และค่า P/BV อยู่ที่ระดับ 1.04 เท่า ประกอบกับอัตราส่วนเงินปันผลตอบแทน 5.08 % นอกจากนี้นักวิเคราะห์ บล.บัวหลวง มองว่ากำไรปี 2559 น่าจะอยู่ในช่วงฟื้นตัวและมีอัตราการเติบโตที่ 16% จากงวดเดียวของปีก่อนจากการตั้งสำรองฯที่ต่ำลงและการจัดการสัดส่วนต้นทุนต่อรายได้ที่ดี คงแนะนำ “ซื้อ” ราคาเป้าหมาย 19.60 บาท
บริษัท ทักษิณคอนกรีต จำกัด (มหาชน) หรือ SCP มีค่า P/E อยู่ที่ระดับ 8.56 เท่า และค่า P/BV อยู่ที่ระดับ 1.63 เท่า ประกอบกับอัตราส่วนเงินปันผลตอบแทน 4.82 % นอกจากนี้นักวิเคราะห์ บล. เมย์แบงก์ กิมเอ็ง มองว่าแนวโน้มปี 2559 คาดจะได้แรงหนุนจากโครงการรถไฟทางคู่ที่ประมูลได้ผู้รับเหมาแล้ว 2 เส้น คือ ฉะเชิงเทรา – คลองสิบเก้า – แก่งคอย และ จิระ-ขอนแก่น ซึ่งทั้ง STEC และ CK ที่ประมูลได้ล้วนเป็นลูกค้าของ SCP รวมถึงโรงงานของ SCP ที่บ้านบึง และ อุดรธานี อยู่ใกล้โครงการก่อสร้างรถไฟทางคู่สองเส้นนี้ คงแนะนำ “ซื้อ” ราคาเป้าหมาย 11 บาท
บริษัท พฤกษา เรียลเอสเตท จำกัด (มหาชน) หรือ PS มีค่า P/E อยู่ที่ระดับ 8.82 เท่า และค่า P/BV อยู่ที่ระดับ 1.86 เท่า ประกอบกับอัตราส่วนเงินปันผลตอบแทน 3.85 % นอกจากนี้นักวิเคราะห์ บล. มองว่าศักยภาพของ PS ในการสร้างกำไรในสภาวะตลาดปีนี้ ซึ่งตลาดแนวราบไปได้ แต่คอนโดฯยังเหนื่อย คงแนะนำ “ซื้อ” ราคาเป้าหมาย 31.50 บาท
หุ้นเด่นที่มีค่า P/E และค่า P/BV จะอยู่ในอัตราที่ต่ำแล้ว บริษัทเหล่านี้ยังมีพื้นฐานที่แข็งแกร่งและสอดคล้องกับมาตรการกระตุ้นเศรษฐกิจของรัฐ อีกทั้งยังมีบทวิเคราะห์เข้ามาซัพพอร์ทให้กับหุ้นแต่ละตัวเป็นอย่างดี
ผลลัพธ์ดังกล่าวก็จะทำให้ราคาหุ้นมีโอกาสปรับตัวขึ้น
…
 
ข้อมูลหุ้นที่มีค่า P/E ต่ำ, ค่า P/BV ต่ำ ณ วันที่ 11 ก.พ.59